Nariadenie Rady (ES) č. 602/2004
z 22. marca 2004,
ktorým sa mení a dopĺňa nariadenie (ES) č. 850/98, pokiaľ ide o ochranu hlbinných koralových útesov pred účinkami vlečenia sietí v oblasti severozápadne od Škótska
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu [1],
keďže:
(1) Článok 2 nariadenia Rady (ES) č. 2371/2002 z 20. decembra 2002 o zachovaní a udržateľnom využívaní rybolovných zdrojov v rámci spoločnej politiky rybolovu [2] stanovuje, že spoločná politika rybolovu uplatní preventívny prístup a prijme opatrenia zamerané na čo možno najväčšie zníženie vplyvu rybolovných činností na morské ekosystémy.
(2) Nariadenie Rady (ES) č. 850/98 z 30. marca 1998 o zachovaní rybolovných zdrojov pomocou technických opatrení na ochranu nedospelých morských živočíchov [3] stanovuje obmedzenie použitia vlečných zariadení na lov pri dne.
(3) Podľa najnovších vedeckých správ a najmä správ Medzinárodnej rady pre prieskum morí sa našli a podrobne zmapovali útesy hlbinných korálov (Lophelia pertusa) v oblasti severozápadne od Škótska v súdnej právomoci Spojeného kráľovstva. Tieto útesy, nazývané "Darwin Mounds", sa zdajú byť dobre zachovalé, vykazujú však známky poškodenia spôsobeného vlečením sietí.
(4) Vedecké správy ukazujú, že tieto typy útesov tvoria stanovištia hostiace dôležité a, čo sa týka druhov, veľmi pestré biologické spoločenstvá. Tieto stanovištia sa na mnohých fórach považujú za miesta vyžadujúce prednostnú ochranu. Predovšetkým Dohovor o ochrane morského prostredia severovýchodného Atlantiku (dohovor OSPAR) nedávno zaradil hlbinné koralové útesy do zoznamu ohrozených stanovíšť.
(5) Smernica Rady 92/43/EHS z 21. mája 1992 o ochrane prírodných stanovíšť voľne žijúcich živočíchov a divoko rastúcich rastlín zahŕňa útesy medzi prírodné útvary, ktorých zachovanie je v záujme spoločenstva a vyžaduje vyhlásenie zvláštnych oblastí ochrany [4]. Spojené kráľovstvo formálne vyjadrilo zámer vyhlásiť "Darwin Mounds" za zvláštnu chránenú oblasť s cieľom chrániť uvedený typ stanovišťa v rámci plnenia svojich záväzkov vyplývajúcich z uvedenej smernice.
(6) Podľa vedeckých údajov je náprava škôd spôsobených koralom vlečnými zariadeniami na lov pri dne nemožná alebo veľmi zložitá a pomalá. Je preto potrebné zakázať používanie vlečných sietí na lov pri dne a podobných zariadení v oblasti obkolesujúcej "Darwin Mounds".
(7) Nariadenie (ES) č. 850/98 by sa preto malo primerane zmeniť a doplniť,
PRIJALA TOTO NARIADENIE:
Článok 1
Do článku 30 nariadenia (ES) č. 850/98 sa vkladá nový odsek 4, ktorý znie:
"4. Plavidlám sa zakazuje používať vlečné siete na lov pri dne alebo podobné vlečné siete dotýkajúce sa morského dna v oblasti ohraničenej líniou spájajúcou tieto súradnice:
59o 54′ severnej šírky | 6o 55′ západnej dĺžky |
59o 47′ severnej šírky | 6o 47′ západnej dĺžky |
59o 37′ severnej šírky | 6o 47′ západnej dĺžky |
59o 37′ severnej šírky | 7o 39′ západnej dĺžky |
59o 45′ severnej šírky | 7o 39′ západnej dĺžky |
59o 54′ severnej šírky | 7o 25′ západnej dĺžky" |
.
Článok 2
Toto nariadenie nadobúda účinnosť 23. augusta 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. marca 2004